CELEX: 32019D0521(02)
Language: da
Date: 2019-05-17 00:00:00
Title: Kommissionens afgørelse af 17. maj 2019 om nedsættelse af Kommissionens Ekspertgruppe for Bruttonationalindkomst (EØS-relevant tekst.)

21.5.2019   
               
               
                  DA
               
               
                  Den Europæiske Unions Tidende
               
               
                  C 174/5
               
            
         KOMMISSIONENS AFGØRELSE
         af 17. maj 2019
         om nedsættelse af Kommissionens Ekspertgruppe for Bruttonationalindkomst
         (EØS-relevant tekst)
         (2019/C 174/06)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         ud fra følgende betragtninger:
         
                     (1)
                  
                  
                     I henhold til artikel 338 i traktaten om Den Europæiske Unions funktionsmåde (TEUF) skal Europa-Parlamentet og Rådet vedtage foranstaltninger til udarbejdelse af statistikker, hvor det er nødvendigt for, at Unionen kan udøve sin virksomhed.
                  
               
                     (2)
                  
                  
                     I henhold til artikel 4 i Europa-Parlamentets og Rådets forordning (EU) 2019/516 (1) skal Kommissionen nedsætte en formel ekspertgruppe bestående af repræsentanter for alle medlemsstaterne og med en repræsentant for Kommissionen som formand, som skal rådgive Kommissionen om og fremsætte sine synspunkter vedrørende sammenligneligheden, pålideligheden og fuldstændigheden af beregningerne af bruttonationalindkomst (BNI), undersøge spørgsmål vedrørende gennemførelsen af denne forordning og afgive årlige udtalelser om, hvorvidt de BNI-data til beregning af egne indtægter, som medlemsstaterne fremsender, er hensigtsmæssige.
                  
               
                     (3)
                  
                  
                     Det er derfor nødvendigt at nedsætte en ekspertgruppe om BNI (»BNI-ekspertgruppen«) og fastlægge dens opgaver, struktur og funktion.
                  
               
                     (4)
                  
                  
                     BNI-ekspertgruppen bør hvert år afgive en udtalelse om, hvorvidt de BNI-data til beregning af egne indtægter, som medlemsstaterne årligt fremsender til EU, er hensigtsmæssige.
                  
               
                     (5)
                  
                  
                     BNI-ekspertgruppen bør bestå af eksperter i nationalregnskaber fra nationale statistikmyndigheder i medlemsstaterne.
                  
               
                     (6)
                  
                  
                     Der bør fastsættes regler for BNI-ekspertgruppemedlemmernes videregivelse af oplysninger.
                  
               
                     (7)
                  
                  
                     Personoplysninger bør behandles i overensstemmelse med Europa-Parlamentets og Rådets forordning (EU) 2018/1725 (2) —
                  
               BESTEMT FØLGENDE:
         
            Artikel 1
            Emne
            Kommissionens Ekspertgruppe for Bruttonationalindkomst (»BNI-ekspertgruppen«) nedsættes hermed.
         
         
            Artikel 2
            Opgaver
            BNI-ekspertgruppen har følgende opgaver:
            
                        a)
                     
                     
                        rådgivning af Kommissionen om sammenligneligheden, pålideligheden og fuldstændigheden af BNI-beregningerne og tilkendegivelse af synspunkter, uden at artikel 2, stk. 3, i Europa-Parlamentets og Rådet forordning (EU) nr. 549/2013 (3) derved tilsidesættes
                     
                  
                        b)
                     
                     
                        behandling af spørgsmål vedrørende gennemførelsen af forordning (EU) 2019/516
                     
                  
                        c)
                     
                     
                        årlig behandling af de fremsendte data, jf. artikel 2, stk. 2, i forordning (EU) 2019/516, og den i henhold til artikel 2, stk. 3, i samme forordning indsendte rapport vedrørende kilder og metoder til beregning af BNI og dens bestanddele. Denne årlige behandling danner grundlag for en udtalelse fra BNI-ekspertgruppen om, hvorvidt medlemsstaternes BNI-data med hensyn til pålidelighed, sammenlignelighed og fuldstændighed er egnet til beregning af egne indtægter. Det skal af udtalelsen fremgå, hvilke hoveddokumenter der har dannet grundlag for gennemgangen,
                     
                  
                        d)
                     
                     
                        bistand til Kommissionen i forbindelse med udarbejdelsen af lovgivningsmæssige forslag og politiske initiativer til harmonisering af bruttonationalindkomsten i markedspriser
                     
                  
                        e)
                     
                     
                        bistand til Kommissionen i forbindelse med udarbejdelsen af delegerede retsakter, der skal vedtages i henhold til forordning (EU) 2019/516
                     
                  
                        f)
                     
                     
                        bistand til Kommissionen i forbindelse med den tidlige fase af udarbejdelsen af gennemførelsesretsakter, der skal vedtages i henhold til forordning (EU) 2019/516, inden forelæggelse for Udvalget for Europæiske Statistiske System i overensstemmelse med Europa-Parlamentets og Rådets forordning (EU) nr. 182/2011 (4)
                        
                     
                  
                        g)
                     
                     
                        fremme af udveksling af erfaringer og god praksis inden for harmonisering af bruttonationalindkomsten i markedspriser
                     
                  
                        h)
                     
                     
                        rådgivning til Kommissionen om spørgsmål vedrørende politikken for revision af BNI-data.
                     
                  
         
            Artikel 3
            Høring
            Kommissionen kan rådføre sig med BNI-ekspertgruppen om alle spørgsmål vedrørende bruttonationalindkomst.
         
         
            Artikel 4
            Medlemmer
            
               1.   Medlemmerne skal være medlemsstaternes nationale statistikmyndigheder, jf. artikel 5, stk. 1, i Europa-Parlamentets og Rådets forordning (EF) nr. 223/2009 (5).
            
            
               2.   Medlemsstaternes nationale statistikmyndigheder udpeger selv deres repræsentanter og sikrer, at deres repræsentanter bidrager med et højt ekspertiseniveau i udarbejdelsen af nationalregnskaber.
            
         
         
            Artikel 5
            Formandskab
            Formandskabet for BNI-ekspertgruppen varetages af en repræsentant for Kommissionen (Eurostat).
         
         
            Artikel 6
            Fremgangsmåde
            
               1.   BNI-ekspertgruppen handler på Kommissionens (Eurostat) opfordring i overensstemmelse med Kommissionens horisontale regler om ekspertgrupper (6) (»horisontale regler«).
            
            
               2.   Gruppens møder afholdes i princippet i Kommissionens lokaler.
            
            
               3.   Sekretariatsopgaverne varetages af Kommissionens (Eurostat) tjenestegrene. Tjenestemænd i Kommissionen fra andre tjenestegrene med interesse i gruppens og undergruppernes møder kan deltage i disse.
            
            
               4.   Gruppen kan efter aftale med Kommissionen (Eurostat) og ved simpelt flertal blandt sine medlemmer beslutte at give offentligheden adgang til sine drøftelser.
            
            
               5.   Referater af drøftelserne af hvert punkt på dagsordenen og af BNI-ekspertgruppens udtalelser skal være meningsfulde og fuldstændige. Referater udarbejdes af sekretariatet under formandens ansvar.
            
            
               6.   BNI-ekspertgruppen vedtager om muligt sine udtalelser, henstillinger og rapporter ved konsensus.
            
            
               7.   Ved afstemning træffer medlemmerne beslutning med simpelt flertal. De medlemmer, som har stemt imod, eller som har undladt at stemme, har ret til at få knyttet et dokument, der sammenfatter begrundelserne for deres holdning, som bilag til udtalelser, anbefalinger og rapporter.
            
         
         
            Artikel 7
            Undergrupper
            Kommissionen (Eurostat) kan nedsætte undergrupper, der skal undersøge specifikke spørgsmål på grundlag af et mandat, som Kommissionen opstiller. Undergrupper skal fungere i overensstemmelse med de horisontale regler og aflægge rapport til BNI-ekspertgruppen. De opløses, når deres mandat er opfyldt.
         
         
            Artikel 8
            Indbudte eksperter
            Kommissionen (Eurostat) kan indbyde eksperter med særlig ekspertise inden for et emne på dagsordenen til at deltage i BNI-ekspertgruppens eller -undergruppernes arbejde på ad hoc-basis.
         
         
            Artikel 9
            Observatører
            
               1.   Organisationer eller andre offentlige enheder end medlemsstaternes myndigheder kan i overensstemmelse med de horisontale regler få observatørstatus via en direkte invitation.
            
            
               2.   Organisationer eller offentlige enheder, der er udpeget som observatører, udpeger selv deres repræsentanter.
            
            
               3.   Observatører og deres repræsentanter kan få tilladelse af formanden til at deltage i drøftelserne i BNI-ekspertgruppen og bidrage med ekspertise. De har dog ikke stemmeret og må ikke deltage i udformningen af BNI-ekspertgruppens anbefalinger eller udtalelser.
            
         
         
            Artikel 10
            Forretningsorden
            På forslag fra og efter aftale med Kommissionen (Eurostat) fastsætter BNI-ekspertgruppen i overensstemmelse med de horisontale regler selv sin forretningsorden med simpelt flertal på grundlag af standardforretningsordenen for ekspertgrupper.
         
         
            Artikel 11
            Tavshedspligt og håndtering af klassificerede informationer
            
               1.   BNI-ekspertgruppens medlemmer og deres repræsentanter samt de indbudte eksperter og observatører er pålagt tavshedspligt, som i medfør af traktaterne og gennemførelsesbestemmelserne hertil finder anvendelse på alle medlemmer af institutionerne og deres personale, samt omfattet af Kommissionens sikkerhedsforskrifter vedrørende beskyttelse af EU's klassificerede informationer som fastsat i Kommissionens afgørelse (EU, Euratom) 2015/443 (7) og (EU, Euratom) 2015/444 (8). Hvis de tilsidesætter disse forpligtelser, kan Kommissionen træffe passende foranstaltninger.
            
            
               2.   BNI-ekspertgruppens medlemmer og deres repræsentanter samt de indbudte eksperter og observatører skal respektere den statistiske fortrolighed, jf. forordning (EF) nr. 223/2009, særlig artikel 20 (beskyttelse af fortrolige data).
            
         
         
            Artikel 12
            Gennemsigtighed
            
               1.   BNI-ekspertgruppen skal registreres i Kommissionens register over ekspertgrupper og lignende enheder (»registret over ekspertgrupper«). Betegnelserne på medlemsstaternes myndigheder og navnene på observatørerne offentliggøres i registret over ekspertgrupper.
            
            
               2.   Alle relevante dokumenter, herunder dagsordener, referater og deltagernes bidrag, stilles til rådighed efter møderne via et link fra registret over ekspertgrupper til et særligt websted. Adgangen til de særlige websteder må ikke være betinget af brugerregistrering eller underlagt andre begrænsninger. Dagsordenen offentliggøres i god tid før mødet efterfulgt af rettidig offentliggørelse af referater. Der må kun være mulighed for at undlade offentliggørelse i tilfælde, hvor det skønnes, at et dokuments udbredelse ville være til skade for beskyttelsen af en offentlig eller privat interesse, jf. artikel 4 i Europa-Parlamentets og Rådets forordning (EF) nr. 1049/2001 (9).
            
         
         
            Artikel 13
            Mødeudgifter
            
               1.   Der ydes ikke vederlag for det arbejde, der udføres af deltagerne i forbindelse med BNI-ekspertgruppens aktiviteter.
            
            
               2.   Deltagernes rejse- og opholdsudgifter i forbindelse med BNI-ekspertgruppens og undergruppernes aktiviteter refunderes af Kommissionen i overensstemmelse med de gældende bestemmelser i Kommissionen og inden for rammerne af de disponible bevillinger, der er tildelt Kommissionens tjenestegrene som led i den årlige procedure for tildeling af ressourcer.
            
         
         
            Udfærdiget i Bruxelles, den 17. maj 2019.
            
               
                  På Kommissionens vegne
               
               Marianne THYSSEN
            
         
         
            (1)  Europa-Parlamentets og Rådets forordning (EU) 2019/516 af 19. marts 2019 om harmonisering af bruttonationalindkomsten i markedspriser og om ophævelse af Rådets direktiv 89/130/EØF, Euratom og Rådets forordning (EF, Euratom) nr. 1287/2003 (BNI-forordningen) (EUT L 91 af 29.3.2019, s. 19).
         
            (2)  Europa-Parlamentets og Rådets forordning (EU) 2018/1725 af 23. oktober 2018 om beskyttelse af fysiske personer i forbindelse med behandling af personoplysninger i Unionens institutioner, organer, kontorer og agenturer og om fri udveksling af sådanne oplysninger og om ophævelse af forordning (EF) nr. 45/2001 og afgørelse nr. 1247/2002/EF (EUT L 295 af 21.11.2018, s. 39).
         
            (3)  Europa-Parlamentets og Rådets forordning (EU) nr. 549/2013 af 21. maj 2013 om det europæiske national- og regionalregnskabssystem i Den Europæiske Union (EUT L 174 af 26.6.2013, s. 1).
         
            (4)  Europa-Parlamentets og Rådets forordning (EU) nr. 182/2011 af 16. februar 2011 om de generelle regler og principper for, hvordan medlemsstaterne skal kontrollere Kommissionens udøvelse af gennemførelsesbeføjelser (EUT L 55 af 28.2.2011, s. 13).
         
            (5)  Europa-Parlamentets og Rådets forordning (EF) nr. 223/2009 af 11. marts 2009 om europæiske statistikker (EUT L 87 af 31.3.2009, s. 164).
         
            (6)  Kommissionens afgørelse C(2016) 3301 af 30. maj 2016 om fastlæggelse af horisontale regler om oprettelse af Kommissionens ekspertgrupper og deres funktion.
         
            (7)  Kommissionens afgørelse (EU, Euratom) 2015/443 af 13. marts 2015 om sikkerhedsbeskyttelse i Kommissionen (EUT L 72 af 17.3.2015, s. 41).
         
            (8)  Kommissionens afgørelse (EU, Euratom) 2015/444 af 13. marts 2015 om reglerne for sikkerhedsbeskyttelse af EU's klassificerede informationer (EUT L 72 af 17.3.2015, s. 53).
         
            (9)  Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter (EFT L 145 af 31.5.2001, s. 43). Undtagelserne har til formål at beskytte den offentlige sikkerhed, militære anliggender, internationale forbindelser, finanspolitik, valutapolitik eller økonomisk politik, privatlivets fred og den enkeltes integritet, forretningsmæssige interesser, retslige procedurer og juridisk rådgivning, inspektioner/undersøgelser/revision samt institutionens beslutningsproces.